शानदार फार्म में चल रहे राहुल और फिंच संभलकर खेले। राहुल जब 21 रन पर थे, उन्हें जीवनदान मिला था। उन्होंने इस मौके का पूरा फायदा उठाया और क्रुणाल पंड्या की गेंद पर लांग आन पर गगनचुंबी छक्का जड़कर 36 गेंद में छह चौके और एक छक्के से टूर्नामेंट के इस चरण में छठा अर्धशतक पूरा किया। वह अभी तक 13 मैचों में 651 रन जुटाकर ‘ओरेंज कैच’ बरकरार रखे हैं। इसके बाद अगले 12वें ओवर में जसप्रीत बुमराह (चार ओवर में 15 रन देकर तीन विकेट) के ओवर में महज चार रन बने जिससे किंग्स इलेवन पंजाब पर दबाव बढ़ता जा रहा था तथा जीत के लिये जरूरी रन रेट 11 तक पहुंच गया। दोनों बल्लेबाजों में राहुल आक्रामक थे और दबाव को कम करने के लिये उन्होंने युवा मयंक मार्कंडेय के तीसरे ओवर में लगातार दो छक्के जड़े जिससे 16वें ओवर में 18 रन जुड़े। पर फिंच अर्धशतक से चूक गये और बुमराह की गेंद पर आउट हुए। हार्दिक पंड्या ने शानदार कैच लपककर उनकी 46 रन (तीन चौके और एक छक्का) की पारी समाप्त की जिसके लिये उन्होंने 35 गेंद का सामना किया।